《题谢孝子》
清代·章元治

小人有母病不已，十载之中时卧起。延求仓扁两三人，蔘苓供奉寻常例。

展拜公图愧何似，如公方足为人子。衣不解带十八年，十八年如一日耳。

一日之中十二时，十二时中泪不止。愁容又怕阿娘知，笑语温和慰母慈。

评量药物公知医，护持寒暑亦易为。最难曲折细微处，有病还如未病时。

阿娘之心最痛儿，见儿劳瘁心伤悲。夜深人静驱儿睡，公谓阿娘儿不疲。

打叠精神颜色怡，形影何能片刻离。疾苦渐忘阿娘喜，公言子职当如是。

妙手何来老画师，传神都在丹青里。丹青传出孝子心，画工声价重黄金。

此图抵得孝经读，披图尤使泪满襟。呜呼噫嘻悲乎哉，今之孝者吾知矣。

棒檄而喜曰显扬，婢仆趋承奉甘旨。自谓能养类如斯，惜哉未见公此纸。

安得图形千万张，仰瞻遗范遍闾里。

作者简介：字赓墀，一字耕士。光绪丁未恩贡，就职直隶州州判。